Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Na sónkach i skijach
Ni ma to wartko tyn Stary Torg oblecieć, bo je tam moc kszeftów i inszych rozmajtych insztytucyji na kiere dzisio sie podziwómy. Piyrszo s kraja chałupa jako ciepła mi na łoczy je s nomerym sztyry, w kierej dzisio snaszeł se plac nasz Cieszyński Zespół Pieśni i Tańca. Po mocka rokach poniewiyranio sie po rozmajtych chałupach dzisio łóni mogóm se tańcować i śpiywać wszedcy w kupie. Kiery dzisio mo chynć może ich tam nawszczywić i podziwać sie jako to teraz to rychtowani do tańcowanio i śpiywanio snadno im idzie. W tych samych dwiyrzach idzie też trefić na biuro, kiero mo pod sobóm porem gimnazyjów, jednóm szkółke i mianuje sie”Stowarzyszenie św. Jana Sarkandra”. Dzisio nima to tak jak było kiejsi, że w jednej chałupie robiło sie jedno a to samo i żodyn nie miyszoł ze sobóm inszej roboty. Ty czasy sie skóńczyły i po sómsiedzku dzisio poradzóm egzystować wedla siebie rozmajte kszefty. Tymu też isto wedla we dwiyrzach w tej samej chałupie kierysi mo kszeft s telefónami. Nie wiym jak wóm, ale mie uż to idzie na nerwy jak taki jedyn panoczek kiery uż wszeckich odgrywoł fórt nas chósuje do kupiynio se u nich takigo felefóna bez drótów. Tyn tydziyń je przewleczóny za Mikołaja, a isto po świyntach bydzie klejzoł na szliczuchach, abo s kopca spuszczoł sie na sónkach i skijach. Tak dejcie se pozór, bo ś nim nima co szpasować, bo jak sie na niego dziwóm to w łoczach móm kamelełóna, kiery co chwila mo na sie inkszóm farbe i poradzi s wami zrobić co yno chce. A najpryndzyj wciś każdymu tyn telefon i eszcze ku tymu zawrzeszczeć brawo TY brawo JA.
Mini słownik:
wartko-szybko,
kszeft-interes,
podziwómy-popatrzymy,
ciepła-rzuciła,
mocka-wiele,
nawszczywić-odwiedzić,
snadno-łatwo,
dwiyrze-drzwi,
kiejsi-kiedyś,
poradzóm-potrafią,
chósuje-namawia,
fórt-ciągle,
przewleczony-przebrany,
klejzoł-ślizgał,
skije-narty,
szpasować-żartować,
poradzi-potrafi,
wciś-wepchnąć
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn hau_Latn szl_Latn pol_Latn pol_Latn pol_Latn szl_Latn pol_Latn ces_Latn szl_Latn kmb_Latn slk_Latn pol_Latn kea_Latn pol_Latn tum_Latn afr_Latn szl_Latn slk_Latn pol_Latn szl_Latn